text: Lille fisk får stor ros
  07 marts 2014 kl. 17.44
  Der er brugt millioner på at den sjældne fisk snæblen trives i sydvestjyske vandløb. Nu får projektet stor ros af EU Kommissionen.
  Naturstyrelsens store naturgenopretning af vandløb i Sydvestjylland er et af de bedste naturprojekter i Europa, mener EU Kommisionen.
  13 spærringer er væk og næsten 30 kilometer lige vandløb er gjort tiltalende for snæblen i Varde å, Sneum å, Ribe å og Vidå.
  Der er brugt 150 millioner kroner på at skaffe bedre forhold for den lille fisk.
  - En af de fantastiske ting ved projektet her er, at det ikke bare kommer snæblen til gode. Vi har løftet den samlede kvalitet i naturen i de fire vandløb markant, og det er der myriader af både plantearter og dyrearter som odderen, laksen og sumpfuglene, der har glæde af, siger Jan Steinbring Jensen, der er biolog i Naturstyrelsens enhed i Vadehavet og står for projektet.
  